LIETUVOS RESPUBLIKOS

DRAUDIMO ĮSTATYMO 27 IR 29 STRAIPSNIŲ PAKEITIMO

Į S T A T Y M A S

2000 m. liepos 13 d. Nr. VIII-1836

Vilnius

(Žin., 1996, Nr. 73-1742; 2000, Nr. 29-803)

1 straipsnis. 27 straipsnio pakeitimas

Iš 27 straipsnio 1 dalies pirmojo sakinio išbraukti žodžius „3 straipsnio“ ir šią dalį išdėstyti taip:

„1. Draudimo įmonės steigėjai, išskyrus, kai steigiama užsienio draudimo įmonės dukterinė draudimo įmonė ar filialas, yra Lietuvos Respublikos fiziniai ir juridiniai asmenys bei įmonės, neturinčios juridinio asmens teisių, Akcinių bendrovių įstatymo nustatyta tvarka sudariusios steigimo sutartį. Šioje sutartyje nustatomos steigėjų teisės ir pareigos steigiant draudimo įmonę bei atsakomybė už įsipareigojimų nevykdymą. Kiekvienas draudimo įmonės steigėjas turi būti jos akcininkas. Jei vienas ar keli draudimo įmonės steigėjai iki draudimo veiklos licencijos gavimo atsisako įsigyti draudimo įmonės akcijų arba jas perleidžia kitiems asmenims, Priežiūros tarnybos valdyba gali atsisakyti duoti draudimo veiklos licenciją.“

2 straipsnis. 29 straipsnio pakeitimas

Pakeisti 29 straipsnio 3 dalį ir ją išdėstyti taip:

„3. Veikiančiai akcinei bendrovei ar uždarajai akcinei bendrovei, ketinančiai verstis draudimo veikla, taikomos Akcinių bendrovių įstatymo nustatytos reorganizavimo pertvarkymo būdu nuostatos bei šio įstatymo 28 straipsnio pirmosios, trečiosios ir ketvirtosios dalių nuostatos. Bendrovės visuotiniam akcininkų susirinkimui priėmus nutarimą verstis draudimo veikla, ši bendrovė gali kreiptis į Priežiūros tarnybos valdybą su prašymu išduoti draudimo veiklos licenciją.“

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________